和裴仲謨摘白鬚行
作者：秦觀
朝代：宋

paragraphs: 仲將題凌雲，比訖鬚盡白。
陸展媚側室，星星染爲黑。
人生如寄耳，況復形與色。
澤壑藏山舟，夜半輸有力。
厖眉三不遇，已矣何所惜。
二毛賦秋興，自愛頗姑息。
聞諸古竺乾，毛髮因地得。
數窮反其本，螻螘得而食。
妙年光可鑒，烱若鴉羽戢。
映梳漸蕭肅，變化了無隙。
所以梵志云，昔人已非昔。
皤然君勿笑，子羽以貌失。
信美如客兒，終翦施摩詰。
我作白鬚行，而得養生術。